VENDIM

Nr. 90, datë 16.7.2019
NDIHMA SHTETËROR “FONDI GRANT ‘PËR PËRMIRËSIMIN E KUSHTEVE NË KONVIKTET E STUDENTEVE’ TË BASHKISË TIRANË’”
Komisioni i Ndihmës Shtetërore, me pjesëmarrjen e:
	Znj. Anila Denaj
	kryetare;

	Znj. Mimoza Dhëmbi
	anëtare;

	Znj. Etleva Haka
	anëtare;

	Znj. Mirjana Zisi
	anëtare;

	Z. Ahmet Mançellari
	anëtar.


Në mbledhjen e tij të radhës të datës 16.7.2019, në Ministrinë e Financave dhe Ekonomisë, në bazë të ligjit nr. 9374, datë 21.4.2005 “Për ndihmën shtetërore”, i ndryshuar, dhe vendimit të Këshillit të Ministrave nr. 817, datë 28.12.2005 “Për miratimin e rregullores ‘Për procedurat dhe formën e njoftimit’”, mori në shqyrtim njoftimin e ndihmës së kryer nga Ministria e Arsimit, Sportit dhe Rinisë lidhur me fondin grant “Për përmirësimin e kushteve në konviktet e studenteve” të Bashkisë Tiranë. 
I. Procedura

1. Ministria e Arsimit, Sportit dhe Rinisë (MASR) me shkresën nr. 5331, datë 17.5.2019 “Kërkesë për miratimin e ndihmës shtetërore për fondet ‘Grand’ për përmirësimin e kushteve në konviktet e studentëve të Bashkisë Tiranë”, kërkon miratimin e grantit pranë Komisionit të Ndihmës Shtetërore. MFE-ja, me shkresën nr. 9407/1, datë 30.5.2019, i kërkoi MASR-së njoftimin e planit në përputhje më nenin 20, të ligjit nr. 9374, datë 21.4.2005 “Për ndihmën shtetërore”, i ndryshuar, të shoqëruar me Formularin Bazë për njoftimin e ndihmave shtetërore të përcaktuar në aneksin 1 të VKM-së nr. 817, datë 28.12.2005 “Për miratimin e rregullores ‘Për procedurat dhe formën e njoftimit’”. MASR-ja me shkresën nr. 5331/1, datë 21.6.2019, dërgoi në MFE njoftimin e skemës së ndihmës shtetërore. 
II. Përshkrimi i masës 
2. Objektivi: Plani i njoftuar synon përmirësimin e kushteve në konviktet e studentëve të Bashkisë Tiranë, në vlerën 300 000 000 (treqind milionë) lekë për vitin 2019, duke transferuar fondet nëpërmjet Ministrisë së Arsimit, Sportit dhe Rinisë.

3. Baza ligjore: vendimi i Këshillit të Ministrave nr. 124, datë 13.3.2019 “Për procedurat e transferimit të fondit grant ‘Për përmirësimin e kushteve në konviktet e studenteve’”, të Bashkisë Tiranë, pika 2, parashikon që:

“Fondi i përcaktuar në pikën 1, të këtij vendimi, pas miratimit nga Komiteti i Ndihmës Shtetërore, pranë Ministrisë së Financave dhe Ekonomisë, të transferohet nga Ministria e Arsimit, Sportit dhe Rinisë te përfituesi, ndërmarrja/et e trajtimit të studentëve, me pronar Bashkinë Tiranë, si transfertë në llogarinë e përfituesit në bankën e nivelit të dytë”.

III. Vlerësimi i ekzistencës së ndihmës shtetërore 

4. Neni 4, pika 1, e ligjit nr. 9374, datë 21.4.2005 “Për ndihmën shtetërore”, i ndryshuar, përcakton se:

 “Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme, e cila, në mënyrë të drejtpërdrejtë ose të tërthortë, shtrembëron ose kërcënon të shtrembëroje konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore”.
5. Ligji i ndihmës shtetërore nr. 9374/2005, zbatohet vetëm për masat që plotësojnë të gjitha kriteret e përmendura në nenin 4, pika 1: a) burime shtetërore, b) avantazhi ekonomik dhe selektiviteti dhe c) efekti në konkurrencë / tregti. 
Skema e njoftuar aktivizon burime shtetërore nga buxheti i shtetit (Programi buxhetor “Arsimi i Lartë”). Përfitues i fondeve të MASR-së është Bashkia e Tiranës, që në kuptim të ligjit nr. 9374, datë 21.4.2015 “Për ndihmën shtetërore”, nuk konsiderohet një “ndërmarrje” me veprimtari ekonomike
.
Mbështetur në vlerësimet e mësipërme, në bazë të nenit 4, të ligjit nr. 9374, datë 21.4.2005 “Për ndihmën shtetërore”, i ndryshuar, Komisioni i Ndihmës Shtetërore vlerëson se masa e njoftuar nuk përbën ndihmë shtetërore. 

PËR KËTO ARSYE,
Komisioni i Ndihmës Shtetërore, në bazë të neneve 17, 22 dhe 31, të ligjit nr. 9374, datë 21.4.2005 “Për ndihmën shtetërore”, të ndryshuar,
VENDOSI:

1. Fondi Grant “Për përmirësimin e kushteve në konviktet e studenteve” të Bashkisë Tiranë, në vlerën 300 000 000 (treqind milionë) lekë, për vitin 2019, nuk përbën ndihmë shtetërore.

2. Ky vendim botohet në Fletoren Zyrtare. 

KRYETAR 

Anila Denaj 
� Neni 3, pika 2, e ligjit nr. 9374/2005: “Ndërmarrje” është çdo person fizik ose juridik, privat ose publik, që kryen veprimtari ekonomike.

